तर मुलुक संघीयतामा जाँदैमा नयाँ नेपालमा धुमधामै हुन्छ वा नजाँदैमा सबैथोक खत्तम भइहाल्छ भन्ने चाहिँ होइन। मुख्य कुरा एकात्मक होस् वा संघीय - त्यसको व्यवस्थापन र सञ्चालन कसरी गरिन्छ भन्ने हो। त्यसको मूल उद्देश्य के हुने र मुलुक तथा जनताले परिवर्तनको फड्को मार्ने कि नमार्ने भन्ने हो। अर्थात् भाँडो कस्तोभन्दा पनि त्यस भाँडामा के पकाइन्छ र कसरी खाइन्छ भन्ने हो। भाँडो हिरामोती जडित नै किन नहोस्, घरमा दालचामल छैन भने त्यसमा केही पनि पाक्दैन!
